2018/0224 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu nariadenia Európskeho parlamentu a Rady, ktorým sa stanovuje Európsky horizont – rámcový program pre výskum a inovácie a ktorým sa stanovujú jeho pravidlá účasti a šírenia

(Text s významom pre EHP)

1.Súvislosti

Dátum predloženia návrhu Európskemu parlamentu a Rade [dokument COM(2018) 435 final – 2018/0224(COD)] 7. júna 2018 Dátum dosiahnutia dohody Rady o čiastočnom všeobecnom smerovaní 30. novembra 2018 Dátum trialógu (dohovor o spoločnej dohode) 19. marca 2019 Dátum dosiahnutia čiastočnej predbežnej kompromisnej dohody (spoločná dohoda) schválenej Výborom stálych predstaviteľov 27. marca 2019 Dátum prijatia pozície Európskeho parlamentu v prvom čítaní (zahŕňajúcej spoločnú dohodu) 17. apríla 2019 Dátum trialógu (dohoda o konečnom znení) 10. – 11. decembra 2020 Dátum hlasovania výboru ITRE Európskeho parlamentu o schválení kompromisnej dohody 17. decembra 2020 Dátum politickej dohody vo Výbore stálych predstaviteľov 18. decembra 2020 Dátum prijatia pozície Rady v prvom čítaní 16. marca 2021

2.Cieľ návrhu Komisie

Program „Horizont Európa“ (starší názov „Európsky horizont“) je v súlade s prioritami Komisie stanovenými v jej agende pre zamestnanosť, rast, spravodlivosť a demokratickú zmenu a s globálnymi politickými prioritami (ciele udržateľného rozvoja).

Programom sa posilní vedecká a technologická základňa Únie s cieľom pomôcť riešiť súčasné a budúce globálne výzvy a prispieť k zelenej a digitálnej transformácii a zotaveniu z pandémie koronavírusu, pričom sa zameria na dosiahnutie cieľov udržateľného rozvoja. Zároveň sa týmto programom posilní konkurencieschopnosť Únie vrátane konkurencieschopnosti jej priemyslu. Program Horizont Európa pomôže napĺňať strategické priority Únie a podporiť rozvoj a vykonávanie politík Únie. Program Horizont Európa prispeje k pretaveniu excelentných vedeckých výsledkov do inovácie so skutočným prínosom pre európske hospodárstvo a kvalitu života občanov a vytvorí nové trhy s kvalifikovanejšími pracovnými miestami.

3.Pripomienky k pozícii Rady

Pozícia Rady v plnej miere odzrkadľuje dohodu dosiahnutú v trialógoch. Medzi najzásadnejšie zmeny v porovnaní s návrhom Komisie patria:

–Štruktúra programu. Rozdelenie navrhovaného klastra Inkluzívna a bezpečná spoločnosť na klastre „Kultúra, tvorivosť a inkluzívna spoločnosť“ a „Civilná bezpečnosť pre spoločnosť“. Začlenenie slova „vesmír“ do klastra „Digitalizácia, priemysel a vesmír“ a zmena názvu klastra „Potraviny, biohospodárstvo, prírodné zdroje, poľnohospodárstvo a životné prostredie“. Ďalej zmena názvov troch pilierov na „Excelentná veda“, „Globálne výzvy a európska priemyselná konkurencieschopnosť“ a „Inovačná Európa“. Po zmene právneho základu rozhodnutia o osobitnom programe sa príloha o Európskom inovačnom a technologickom inštitúte (EIT) presunula z rozhodnutia o osobitnom programe do nariadenia o rámcovom programe.

–Rozširovanie účasti a šírenie excelentnosti. Odôvodnenie týkajúce sa rozpočtu oblasti Rozširovanie účasti a šírenie excelentnosti, v ktorom sa uvádza, že by mal predstavovať aspoň 3,3 % celkového rozpočtu programu. Okrem toho sa zavádza nové vymedzenie pojmu krajiny, ktorých sa týka rozširovanie účasti, vrátane zoznamu členských štátov v príslušnom článku.

–Európska rada pre inováciu (EIC). Rozšírenie mandátu v príslušnom článku a odôvodnení o podpore pozostávajúcej iba z grantov nástroja EIC Akcelerátor pre MSP vrátane startupov. Pokiaľ ide o EIC, Komisia vydala vyhlásenie o plnení rozpočtu nástroja EIC Akcelerátor.

–Misie a partnerstvá. Zahrnutie zoznamu 5 oblastí možných misií a 8 oblastí inštitucionalizovaných partnerstiev do prílohy k rámcovému programu a „priebežné hodnotenie“. Okrem toho pridanie rozpočtového stropu pre misie a partnerstvá.

–Odmeňovanie. Odôvodnenie, v ktorom sa uznáva rozdiel v odmeňovaní v Európe a nabádajú sa členské štáty, aby prijali opatrenia na zabezpečenie atraktívnych platov pre výskumných pracovníkov.

–Zosúladenie trvania programu Horizont Európa s trvaním viacročného finančného rámca (VFR) na roky 2021 – 2027. Ustanovenie na zosúladenie trvania programu s trvaním viacročného finančného rámca na roky 2021 – 2027.

–Biodiverzita. Odôvodnenie, v ktorom sa uvádzajú špecifické ciele v oblasti biodiverzity.

–Doložka o spätnej účinnosti. S cieľom zabezpečiť kontinuitu vykonávania programu by sa nariadenie malo uplatňovať so spätnou účinnosťou od začiatku rozpočtového roka 2021 a malo by nadobudnúť účinnosť čo najskôr. V riadne odôvodnených prípadoch uvedených v rozhodnutí o financovaní sa činnosti podporované v rámci nariadenia a s nimi súvisiace náklady môžu považovať za oprávnené od 1. januára 2021, a to aj vtedy, ak sa realizovali a vznikli pred podaním žiadosti o grant.